Ühisteatis Euroopa Parlamendile ja nõukogule

EL ja Kesk-Aasia: uued võimalused tugevama partnerluse loomiseks

SISSEJUHATUS

Euroopa Liidul (EL) ja viiel Kesk-Aasia riigil (Kasahstan, Kirgiisi Vabariik, Tadžikistan, Türkmenistan ja Usbekistan) on tugevatel vastastikustel huvidel põhinevad pikaajalised suhted.

ELi 2007. aasta Kesk-Aasia strateegia aitas ELil ja Kesk-Aasia riikidel jõuda oma koostöös enneolematu tasemeni. Kesk-Aasia strateegiline geograafiline asukoht Euroopa ja Aasia ristumiskohas, selle osa ELi energiaimpordis ja seitsmekümne miljoni elaniku võimalik turupotentsiaal, samuti ELi huvi piirkondliku julgeoleku vastu on muutnud Kesk-Aasia ELi jaoks üha olulisemaks partneriks.

Mõningad praegused suundumused Kesk-Aasias on ELi ja Kesk-Aasia partnerluse edasiarendamise uusi võimalusi veelgi avardanud. Piirkonnas toimuvad reformiprotsessid on toonud kaasa ELi-poolse poliitilise tunnustuse ja nüüdisajastamise toetamise vajaduse. Uut hoogu saanud piirkondlik koostöö, mille näiteks on 2018. aasta märtsis Astanas toimunud esimene mitteametlik Kesk-Aasia riigijuhtide tippkohtumine, on suurendanud ELi kogemuse olulisust ühistele probleemidele koostööpõhiste lahenduste väljatöötamisel. Uuendatud jõupingutused Euroopa ja Aasia ühendatuse edendamiseks on suurendanud huvi ELi kestliku ühenduvuse käsitlusviisi vastu. Kesk-Aasia ja Afganistani tugevam koostöö on sundinud kehtestama uued parameetrid seoses ELi enda jõupingutustega riigis rahu edendada. Võimalust ELiga ühistel eesmärkidel koostööd teha suurendab ka mõne Kesk-Aasia riigi väljendatud uus ambitsioon osaleda aktiivsemalt üleilmsetes ja piirkondlikes küsimustes.

ELi tegutsemisel piirkonnas on võimalik tugineda märkimisväärsetele väärtustele. Kesk-Aasia riigid võivad usaldada ELi kui juhtivat doonorriiki ning pühendunud partnerit reformi- ja majandusliku ülemineku protsessis, juhtivat toetajat lõimumisel maailma kaubandussüsteemiga – mis on kvaliteetsete investeeringute ja tänapäevase tehnoloogia allikas – ning piirkondliku koostöö alaste jõupingutuste loomulikku pooldajat.

Käesoleva ühisteatise eesmärk on luua Kesk-Aasia riikidega tugevam, nüüdisaegsem ja mittevälistav partnerlus, et piirkond areneks jätkusuutliku, vastupidavama, jõukama ja tihedamalt seotud majandusliku ja poliitilise ruumina. Ühisteatise aluseks on kogemused, mis on saadud seoses ELi kaasatusega piirkonnas, selles võetakse arvesse muid asjakohaseid strateegiaid, sealhulgas Euroopa Liidu üldise välis- ja julgeolekupoliitika strateegiat, uut Euroopa arengukonsensust, ELi Euroopa ja Aasia ühenduvuse strateegiat ning ELi Afganistani-strateegiat, ning juhindutakse ÜRO kestliku arengu tegevuskavast aastani 2030 „Muudame oma maailma“.

ELi strateegias keskendutakse kolmele omavahel seotud ja üksteist tugevdavale prioriteedile.

ØPartnerlus toimetulekuvõime nimel

EL teeb Kesk-Aasia riikidega koostööd nende sotsiaal-majanduslikke eesmärke ja julgeolekut mõjutavate probleemide ennetamisel ja lahendamisel ning nende reformi- ja nüüdisajastamise valmiduse edendamisel. EL edendab demokraatiat, inimõigusi ja õigusriigi põhimõtet, tõhustab koostööd Pariisi kliimakohustuste täitmisel ning tegeleb piirkondadeüleste keskkonnaprobleemidega, et muuta need võimalusteks, ning tugevdab koostööd rände valdkonnas.

ØPartnerlus heaolu nimel

EL teeb Kesk-Aasia riikidega koostööd nende märkimisväärse kasvupotentsiaali vallandamisel, soodustades konkurentsivõimelise erasektori arengut ning edendades usaldusväärset ja avatud investeerimiskeskkonda. EL teeb koostööd oskuste, teadusuuringute ja innovatsiooni arendamisel, pöörates erilist tähelepanu noortele. Liit püüab tegeleda piirkondadevahelise kaubanduse ja investeeringute struktuursete piirangute küsimusega, toetada ülejäänud Kesk-Aasia riikide ühinemist Maailma Kaubandusorganisatsiooniga (WTO) ning edendada kestlikku ühenduvust.

ØParem koostöö

EL teeb Kesk-Aasia riikidega koostööd, et tugevdada partnerluse struktuuri, intensiivistada poliitilist dialoogi ja avada kodanikuühiskonnale osalemisruum. EL jääb piirkonna juhtivaks arengupartneriks. Ta tugevdab avalikku diplomaatiat, et rõhutada partnerluse eeliseid piirkonna ja selle kodanike jaoks.

Austades küll iga oma Kesk-Aasia partneri püüdlusi ja huve ning toetades vajadust eristada konkreetsete riikide olukorda, püüab EL süvendada koostööd nende Kesk-Aasia riikidega, kes soovivad ja suudavad suhteid tihendada. EL püüab teha koostööd kolmandate riikide ja rahvusvaheliste organisatsioonidega, kui selline laiem kaasamine aitab kaasa ELi ja kõnealuse strateegia üldiste eesmärkide saavutamisele. Uue põlvkonna kahepoolsed laiendatud partnerlus- ja koostöölepingud, mille EL on sõlminud ja mida ta võib sõlmida konkreetsete Kesk-Aasia riikidega, on jätkuvalt ELi osalemise nurgakivi. Käesoleva ühisteatise eesmärk on rakendada ellu ELi tegevuspõhimõtete ja vahendite ulatuslik kogum, mida hakatakse kasutama ELi ja Kesk-Aasia partnerluse järgmisele tasemele viimiseks, ning juhendada ka ELi arengukoostöö ja -abi kavandamist.

***